題韓左軍馬圖
作者：吳覿
朝代：宋

paragraphs: 韓公畫馬稱神筆，矯首昂藏山鬼泣。
眼明見此飲馬圖，乃知榘度不可軼。
定嫌昔日徐庾體，渴驥奔泉超法律。
騏驥驊騮志千里，屹立天閑甘伏櫪。
氣勢相宜適操縱，肉骨兼勻稱肥瘠。
世人但以驪黄求，翠駁玉花煩剪剔。
苦論右軍愛鵝趣，知公愛馬應成癖。
山陰道士不換經，已悟黄庭養生術。
持將此卷參馬祖，待須一口西江吸。